Dissabte, el derbi i dos partits més
16:00 CF Pobla de Mafumet B – CF Banyeres (Mpal. la Pobla de Mafumet)
Visita complicada la que afronta l’equip de Jero Sánchez al camp del filial de la Pobla de Mafumet, on ha d’intentar refer-se de l’inesperada derrota davant La Riba a més d’estrenar el seu caseller de punts fora de casa. L’objectiu no és gens fàcil, doncs davant hi ha un equip instaurat a la cinquena posició de la taula classificatòria amb tres victòries, dos empats i una única derrota. Oriol Gilisbars i Albert Bellido són els encarregats d’aportar el gol davant l’absència de les darreres jornades del pitxitxi de la temporada passada, Alejandro Palomares. D’altra banda, les esperances dels grocs estan dipositades en Abdelmauola Knidil, Jalal Aghatass i el migcampista Gili, que és capaç de marcar la diferència a pilota aturada.
17:00 CF Llorenç – CF Montblanc (Mpal. Banyeres)
El Llorenç rep a un dels equips més en forma del grup, el Montblanc. Els de Josep Maria Català han firmat un inici de curs pràcticament immaculat amb quatre victòries i una derrota, la de l’última jornada davant la Pobla de Mafumet, que els ha permès situar-se al capdamunt de la classificació junt amb el Torreforta. Els seus números com a visitants són força aclaridors, vuit gols a favor i només dos en contra. Davant això, els locals han de realitzar un partit tant complet com el que van firmar al feu del Sant Jaume ara fa poc menys d’una setmana (0-3). Hugo Giménez i Marc Gangolells són amb sis i tres gols els arguments més ferms per creure en que els quadribarrats poden encadenar un segon triomf consecutiu que confirmi la seva recuperació.
18:00 UE Tancat – CF L’Arboç (Mpal. El Tancat)
Derbi apassionant el que ens espera entre els dos millors equips comarcals en aquest inici de campanya. El Tancat, vuitè a la classificació amb set punts, rep a un Arboç situat a la setena plaça amb una punt més d’avantatge que vol defensar després de conèixer la primera derrota del curs contra l’Atlètic Valls. Les vespes havien encadenat dos empats i dues victòries abans de caure per primera vegada i volen aprofitar l’irregular inici dels vendrellencs per tornar a la senda del triomf. I és que els verd-i-blancs no han començat la temporada amb els resultats que esperaven. De moment, ja han cedit un empat i dues derrotes, l’última la del passat cap de setmana a Santa Coloma de Queralt. Tot i això, compten amb el tercer màxim golejador del grup, Abdelaziz Darouich (5 gols), per batre al bloc arbocenc.
El Cunit i el Sant Jaume obren i tanquen la sessió dominical
12:00 CF La Riba – CF Cunit (Mpal. La Riba)
Sisena oportunitat perquè el conjunt arlequinat aconsegueixi estrenar el seu caseller de punts en aquesta nova edició del G3 de Tercera Catalana. Aquesta vegada, s’enfronten a un rival directe per la permanència que no obstant arriba al duel després de sumar la seva primera victòria del curs. Per tant, els de Miguel Ángel Belda han de fer front a un rival que no vol deixar escapar l’oportunitat de sumar un sis de sis que l’ajudi a aproximar-se a l’equador de la classificació. El camp de terra dels ribetans suposa un obstacle extra per a un conjunt que en cinc jornades ha marcat 5 gols i n’ha rebut 20. Gerard Montseny, Amadou Gueye i Bassirou Diene són les principals armes dels locals.
17:30 CF Atlètic Valls – JE Sant Jaume (Estadi del Vilar)
Amb la derrota ben clara i contundent contra el Llorenç, el Sant Jaume ha de demostrar novament que està capacitat per plantar cara als millors equips de la categoria tal i com va fer fa dues jornades al camp de la Pobla de Mafumet. En aquesta ocasió el rival és l’equip més en forma de les darreres tres jornades, l’Atlètic Valls de Josep Maria Fuguet. Els vallencs sumen nou dels últims nou punts possibles amb unes números d’escàndol: 13 tants a favor i 3 en contra. D’aquets tretze gols, nou porten la firma del màxim artiller del grup Jordi López. Per la seva part, la Joventut Esportiva compta amb l’encert i la perseverança de Julià Capdet (5 gols) i també amb l’absència per sanció de Toni Álvarez. El tècnic Marc Bartra també està sancionat i no podrà asseure’s a la banqueta visitant.